DECIZIA CONSILIULUI
din 9 octombrie 2007
de abrogare a Deciziei 2006/125/CE privind existența unui deficit excesiv în Regatul Unit
(2007/738/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 104 alineatul (12),
având în vedere recomandarea Comisiei,
întrucât:
(1)
Prin Decizia 2006/125/CE (1), Consiliul a decis, în baza unei recomandări din partea Comisiei, în conformitate cu articolul 104 alineatul (6) din tratat, că în Regatul Unit există un deficit excesiv. Consiliul a constatat faptul că în exercițiul financiar 2004/2005 (2) deficitul public general a atins nivelul de 3,2 % din PIB, depășind valoarea de referință de 3 % din PIB prevăzută în tratat, în timp ce datoria publică generală brută a rămas la nivelul de 40,8 % din PIB, cu mult sub valoarea de referință de 60 % din PIB prevăzută în tratat.
(2)
La 24 ianuarie 2006, în conformitate cu articolul 104 alineatul (7) din tratat și cu articolul 3 alineatul (4) din Regulamentul (CE) nr. 1467/97 al Consiliului din 7 iulie 1997 privind accelerarea și clarificarea aplicării procedurii de deficit excesiv (3), Consiliul a adresat, pe baza unei recomandări din partea Comisiei, o recomandare Regatului Unit privind înlăturarea deficitului excesiv cel târziu până în 2006/2007. Această recomandare a fost făcută publică.
(3)
În conformitate cu articolul 104 alineatul (12) din tratat, o decizie a Consiliului privind existența unui deficit excesiv se abrogă atunci când deficitul excesiv din statul membru în cauză a fost, în opinia Consiliului, corectat.
(4)
În conformitate cu Protocolul privind procedura aplicabilă deficitelor excesive, anexat la tratat, Comisia furnizează datele pentru punerea în aplicare a procedurii. În cadrul aplicării acestui protocol, statele membre notifică de două ori pe an datele privind deficitele și datoriile publice și privind alte variabile conexe, și anume înainte de 1 aprilie și, respectiv, înainte de 1 octombrie, în conformitate cu articolul 4 din Regulamentul (CE) nr. 3605/93 al Consiliului din 22 noiembrie 1993 privind aplicarea Protocolului privind procedura de deficit excesiv anexat la Tratatul de instituire a Comunității Europene (4). Întrucât datele notificate în martie 2007 pentru exercițiul bugetar 2006/2007 se bazau pe previziunile guvernului, Regatul Unit a transmis o notificare suplimentară în contextul procedurii deficitului excesiv. Această notificare, care a fost primită la 16 iulie 2007, cuprinde date cu privire la rezultatele efective din 2006/2007, ceea ce a permis Comisiei să evalueze evoluțiile bugetare din Regatul Unit în raport cu recomandarea Consiliului privind încetarea deficitului excesiv până cel târziu în 2006/2007.
(5)
Pe baza datelor puse la dispoziție de Comisie (Eurostat) în conformitate cu articolul 8g alineatul (1) din Regulamentul (CE) nr. 3605/93, ca urmare a notificării din 16 iulie 2007 înaintate de Regatul Unit și în baza previziunilor financiare ale Comisiei din primăvara anului 2007, pot fi trase următoarele concluzii:
-
deficitul public general a fost redus de la 3,2 % din PIB în 2005/2006 la 2,7 % în 2006/2007, ajungând sub valoarea de referință de 3 % din PIB a deficitului. Această valoare se înscrie puțin sub nivelul preconizat de 2,8 % din PIB, stabilit în programul de convergență al Regatului Unit actualizat în decembrie 2005;
-
consolidarea fiscală din 2006/2007 a fost rezultatul unei creșteri de 0,4 puncte procentuale din PIB a nivelului încasărilor, în special datorită creșterii veniturilor rezultate din impozitele pe profit. Cheltuielile publice efectuate între 2005/2006 și 2006/2007 au crescut proporțional cu PIB-ul nominal, deși cheltuielile de capital au fost mai scăzute decât s-a prevăzut în programul de convergență din decembrie 2006, iar cheltuielile actuale au fost mai ridicate. Comparativ cu exercițiul 2005/2006, în care contabilizarea unei tranzacții punctuale a redus deficitul cu 0,3 % din PIB, îmbunătățirea soldului structural (și anume soldul ajustat ciclic, fiind excluse măsurile punctuale și alte măsuri temporare) în 2006/2007 este estimată la 0,7 % din PIB;
-
pentru exercițiul 2007/2008, în conformitate cu previziunile cu privire la deficit publicate în bugetul din martie 2007, previziunile serviciilor Comisiei din primăvara anului 2007 estimează că deficitul va fi redus în continuare, până la 2,6 % din PIB, sub influența unei creșteri a nivelului încasărilor sau, mai exact, a presiunii fiscale, aceasta fiind însă aproape complet compensată de creșterea nivelului cheltuielilor. Acest nivel al deficitului este superior celui din previziunea oficială a deficitului, de 2,3 % din PIB, stabilit în programul de convergență actualizat în decembrie 2006, motivul fiind revizuirea descendentă a încasărilor provenite din impozitele pe profit. Pentru exercițiul 2008/2009, previziunile financiare din primăvară estimează, în condițiile menținerii politicii actuale, continuarea reducerii deficitului până la 2,4 % din PIB. Acest lucru indică faptul că deficitul a fost adus sub pragul de 3 % din PIB în mod credibil și viabil. În termeni structurali, se estimează o scădere a deficitului public general în 2007/2008 cu aproximativ 0,2 puncte procentuale din PIB și, în condițiile de menținere a politicii actuale, cu 0,3 puncte procentuale în 2008/2009. Aceste date indică o traiectorie modestă a consolidării viitoare în raport cu prognoza favorabilă în ceea ce privește climatul economic;
-
datoria publică a crescut de la 39,6 % din PIB în 2004/2005 la 42,5 % în 2006/2007. În conformitate cu previziunile financiare ale serviciilor Comisiei din primăvara anului 2007, se estimează că nivelul datoriilor va continua să crească și va atinge nivelul de aproximativ 43,9 % la sfârșitul lunii martie 2009, rămânând însă cu mult sub valoarea de referință de 60 % din PIB. Pentru a opri creșterea datoriei publice vor fi necesare măsuri suplimentare de consolidare a situației fiscale față de cele prevăzute pentru 2008/2009.
(6)
În opinia Consiliului, deficitul excesiv din Regatul Unit a fost corectat și, în consecință, Decizia 2006/125/CE ar trebui abrogată,
ADOPTĂ PREZENTA DECIZIE:
Articolul 1
În baza unei evaluări globale se conchide că deficitul excesiv din Regatul Unit a fost corectat.
Articolul 2
Decizia 2006/125/CE se abrogă prin prezenta decizie.
Articolul 3
Prezenta decizie se adresează Regatului Unit al Marii Britanii și Irlandei de Nord.
Adoptată la Luxemburg, 9 octombrie 2007.